ZAKAJ SE UČITI O AI
6 Zakaj preprosto ne preklopimo na UI – 2. del
Podatki in zasebnost
Vse vrste podjetij danes uporabljajo podatke za izboljšanje svojih bilanc. Podatke uporabljajo za odločanje o tem, kaj prodati, komu prodati, kakšno ceno določiti izdelkom ali storitvam in kako izbrati oglaševanje. Algoritmi strojnega učenja pa so tisto, kar vse te podatke osmisli. Zmaga tisti, ki ima boljše podatke in boljši algoritem: podatki so v sodobnem času dragoceni kot zlato, toda hkrati kot Ahilova peta predstavljajo potencialno šibkost.
Ali s “podatki” tukaj mislimo le na osebne naslove in številke bančnih računov?
Kaj pa, na primer, število klikov z miško, ki jih uporabnik naredi med obiskom spletnega mesta?
Učitelj kot skrbnik lastnih podatkov in podatkov svojih učencev mora biti nujno seznanjen z vsemi vrstami podatkov, ki jih uporablja UI, vedeti mora, v kakšni obliki so uporabljeni in kako zaščititi uporabnikovo zasebnost.
Industrija UI v sektorju izobraževanja
Industrija izobraževalnih tehnologij, EdTech, izdeluje tehnološke aplikacije za področje izobraževanja, torej tudi tehnologije, podprte z delovanjem UI. Industrijo sestavlja morje zelo majhnih podjetij, med njimi so številna zagonska podjetja (start-up), a tudi internetni velikani, ki v izobraževanje vlagajo vedno več denarja, ter celo mnoge javne institucije.
Določeno programsko opremo, ki jo izdelujejo, je treba kupiti, nekaj pa je brezplačnih aplikacij, pri čemer podjetja dobiček črpajo iz povezanih virov, npr. s pomočjo ciljno usmerjenih oglasov ali trgovanja s podatki o uporabnikih. Ne glede na to, za kakšen finančni model podjetja gre, je trg UI v izobraževanju vreden veliko denarja.
Kaj to pomeni za vas in vaše učence? Ali imajo brezplačne aplikacije vendarle svojo ceno? Kako zaščititi učence medtem, ko uživamo sadove te pogoltne industrije?
Ustvarjanje orodij in vi
Ni izobraževanje tisto, ki se mora spremeniti, da bi se prilagodilo tehnologiji. “Učna okolja, ki izhajajo iz tehnologij, pogosto ne končajo dobro1“. Vsako orodje mora temeljiti na trdni, dobri pedagoški teoriji. Najbolj učinkovita orodja so plod timskega dela ekip, v katerih sodelujejo učitelji, pedagoški teoretiki in računalničarji2.
Torej, ste pripravljeni začeti?
1 Groff, J., Personalized Learning : The state of the field and future directions, Center for curriculum redesign, 2017.
2 Du Boulay, B., Poulovasillis, A., Holmes, W., and Mavrikis, M., Artificial Intelligence And Big Data Technologies To Close The Achievement Gap, 2018